Fetisj-produkte aan 'desperate' hospitale geskenk | Netwerk24
31 Maart 2020 12:10
'n Britse onderneming wat onder meer mediese oorpakke as 'n fetisj-produk verkoop, het dit aan die NHS geskenk.
MedFet sê in 'n verklaring die NHS het hom "uit desperaatheid" gekontak en gevra of die winkel kan help om noodsaaklike items soos beskermende klere aan sy personeel te verskaf.
Die maatskappy het ingestem en het reeds van sy voorraad mediese oorpakke by 'n hospitaal in die suide van Engeland afgelewer, berig Newsweek.
MedFet het die Britse regering later op Twitter uitgetrap omdat die NHS 'n winkel vir fetisj-produkte moes kontak omdat die regering hom nie van die nodige toerusting voorsien het nie.
"Dis 'n leuen as iemand van die regering sê die NHS kry wat hy benodig. 'n Verteenwoordiger van die NHS het ons vandeesweek gekontak om basiese beskermende toerusting en klere te bekom. Iets is fout as die NHS op 'n klein maatskappy moet staatmaak om toerusting te bekom."
MedFet verkoop onder meer voorskote en chirurgiese toerusting wat deur " 'n klein segment van die samelewing met 'n fetisj daarvoor" gebruik word, sê hy.
Meer as 22 000 mense in Brittanje het reeds die virussiekte Covid-19 en meer as 1 400 is reeds daaraan dood.